b'\n_START_ARTICLE_\nGeorgi Gapon\n_START_SECTION_\nNuoruus ja papinura\n_START_PARAGRAPH_\nGeorgi Gapon syntyi talonpojan perheeseen. Sukunimi Gapon perustuu ristim\xc3\xa4nimen Agathon ukrainalaiseen muunnokseen. Perim\xc3\xa4tiedon mukaan suvun esi-is\xc3\xa4t olivat Zapori\xc5\xbe\xc5\xbejan kasakoita. Perheen is\xc3\xa4 ty\xc3\xb6skenteli kirjurina. Lapsena Georgi oli hyvin uskonnollinen ja taipuvainen mystiikkaan. Vanhemmat antoivat Georgin Pultavan hengelliseen opistoon, jossa h\xc3\xa4nt\xc3\xa4 pidettiin yhten\xc3\xa4 parhaimmista oppilaista. Koulun opettaja Ivan Tregubov, joka oli tunnettu tolstoilainen, antoi Georgille luettavaksi Leo Tolstoin kiellettyj\xc3\xa4 teoksia, jotka tekiv\xc3\xa4t t\xc3\xa4h\xc3\xa4n suuren vaikutuksen. Opistosta valmistuttuaan Gapon opiskeli Pultavan hengellisess\xc3\xa4 seminaarissa, jossa h\xc3\xa4neen vaikutti toinen tolstoilainen Isaak Feinerman. Vuonna 1893 Gapon valmistui seminaarista, mutta sen johdon kanssa syntyneen riidan takia h\xc3\xa4n ei saanut ensimm\xc3\xa4isen asteen diplomia, joka olisi antanut mahdollisuuden p\xc3\xa4\xc3\xa4st\xc3\xa4 yliopistoon. Jonkin aikaa h\xc3\xa4n ty\xc3\xb6skenteli zemstvon tilastohallinnossa ja ansaitsi lis\xc3\xa4tuloja antamalla yksityistunteja._NEWLINE_Vuonna 1894 Gapon nai kauppiaan tytt\xc3\xa4ren, jonka vaatimuksesta h\xc3\xa4n p\xc3\xa4\xc3\xa4tti ryhty\xc3\xa4 papiksi. Samana vuonna h\xc3\xa4n sai papin viran Pultavan Kaikkien pyhien -hautausmaakirkosta. Gaponin saarnat houkuttelivat kirkkoon paljon uskovaisia, mink\xc3\xa4 johdosta h\xc3\xa4n joutui riitoihin l\xc3\xa4hiseudun muiden kirkkojen pappien kanssa. Vaimon kuoltua vuonna 1898 Gapon muutti Pietariin pyrki\xc3\xa4kseen Pietarin hengelliseen akatemiaan. Pultavan piispan Ilarionin suosituskirje mukanaan h\xc3\xa4n otti yhteytt\xc3\xa4 pyh\xc3\xa4n synodin yliprokuraattoriin Konstantin Pobedonostsevin, jonka ansioista h\xc3\xa4net otettiin akatemian ensimm\xc3\xa4iselle vuosikurssille. Pian Gapon kuitenkin menetti kiinnostuksen opiskeluun ja matkusti Krimille hoitamaan terveytt\xc3\xa4\xc3\xa4n. Siell\xc3\xa4 h\xc3\xa4n tutustui taiteilija Vasili Vere\xc5\xa1t\xc5\xa1aginiin, joka neuvoi h\xc3\xa4nt\xc3\xa4 luopumaan pappeudesta ja palvelemaan kansaa._NEWLINE_Palattuaan Pietariin Gapon alkoi osallistua hyv\xc3\xa4ntekev\xc3\xa4isyystapahtumiin ja saarnata kristinuskoa ty\xc3\xb6l\xc3\xa4isille ja k\xc3\xb6yh\xc3\xa4list\xc3\xb6lle. Vuonna 1900 h\xc3\xa4net nimitettiin pyh\xc3\xa4n Olgan orpokodin esimieheksi ja Sinisen ristin orpokodin uskonnon opettaaksi. Vuonna 1902 Gapon laati keisarinnalle ehdotuksen hyv\xc3\xa4ntekev\xc3\xa4isyyslaitosten perustamiseksi. Ehdotus sai kaupunginp\xc3\xa4\xc3\xa4llikk\xc3\xb6 Nikolai Kleigelsin hyv\xc3\xa4ksynn\xc3\xa4n, mutta ei johtanut konkreettisiin tuloksiin. Samaan aikaan Gapon sai mainetta Pietarin hovissa ja h\xc3\xa4net kutsuttiin suorittamaan juhlajumalanpalveluksia yhdess\xc3\xa4 Johannes Kronstadtilaisen kanssa. Vuoden 1902 kes\xc3\xa4ll\xc3\xa4 h\xc3\xa4net kuitenkin erotettiin Sinisen ristin orpokodin esimiehen teht\xc3\xa4v\xc3\xa4st\xc3\xa4 johtokunnan kanssa syntyneen riidan takia. L\xc3\xa4htiess\xc3\xa4\xc3\xa4n orpokodista Gapon otti mukaansa sen kasvatin Aleksandra Uzdaljovan, josta tuli h\xc3\xa4nen avovaimonsa. Samana vuonna Gapon erotettiin hengellisen akatemian kolmannelta kurssilta v\xc3\xa4likokeiden suorittamatta j\xc3\xa4tt\xc3\xa4misen takia, mutta otettiin takaisin metropoliitta Antonin suosituksesta. Vuonna 1903 h\xc3\xa4n valmistui akatemiasta ja sai papin viran Mikael T\xc5\xa1ernigovilaisen vankilakirkosta.\n_START_SECTION_\nAmmattiliiton johtajana\n_START_PARAGRAPH_\nVuonna 1902 Pietarin poliisin erikoisosaston johtaja Sergei Zubatov kiinnostui Gaponin toiminnasta. Zubatov oli perustamassa poliisin valvomia ty\xc3\xb6l\xc3\xa4isten ammattiliittoja ja ehdotti Gaponille t\xc3\xa4h\xc3\xa4n toimintaan liittymist\xc3\xa4. Jonkin aikaa emmitty\xc3\xa4\xc3\xa4n Gapon suostui ehdotukseen, mutta vaati ettei poliisi osallistuisi ammattiliittojen ty\xc3\xb6h\xc3\xb6n. Zubatov piti t\xc3\xa4llaista n\xc3\xa4kemyst\xc3\xa4 vaarallisena. Vuonna 1903 Zubatov erotettiin yll\xc3\xa4tt\xc3\xa4en teht\xc3\xa4vist\xc3\xa4\xc3\xa4n, ja h\xc3\xa4nen perustamansa Pietarin ty\xc3\xb6l\xc3\xa4isten ammattiliitto j\xc3\xa4i k\xc3\xa4yt\xc3\xa4nn\xc3\xb6ss\xc3\xa4 Gaponin k\xc3\xa4siin. Tilannetta hyv\xc3\xa4kseen k\xc3\xa4ytt\xc3\xa4en h\xc3\xa4n erotti Zubatovin suosikit ja nimitti johtoteht\xc3\xa4viin omat miehens\xc3\xa4. Helmikuussa 1904 sis\xc3\xa4ministeri Vjat\xc5\xa1eslav von Plehwe vahvisti Gaponin laatimat, Sobranije russkih fabrit\xc5\xa1no-zavodskih rabot\xc5\xa1ih Sankt-Peterburga (\xe2\x80\x9dPietarin ven\xc3\xa4l\xc3\xa4isten tehdasty\xc3\xb6l\xc3\xa4isten kokous\xe2\x80\x9d) -ammattiliiton s\xc3\xa4\xc3\xa4nn\xc3\xb6t. J\xc3\xa4rjest\xc3\xb6n perustamisseremoniaan osallistui sen toimintaa tukenut kaupunginp\xc3\xa4\xc3\xa4llikk\xc3\xb6 Ivan Fullon._NEWLINE_Ammattiliiton johtajana Gapon ryhtyi toimimaan aktiivisesti. Virallisesti j\xc3\xa4rjest\xc3\xb6n toimenkuvaan kuului keskin\xc3\xa4inen apu ja valistusty\xc3\xb6, mutta Gapon antoi sen toiminnalle toisen suunnan. H\xc3\xa4n perusti j\xc3\xa4rjest\xc3\xb6n sis\xc3\xa4lle salaisen kerhon, joka k\xc3\xa4sitteli sosiaalireformeja ja poliittisia kysymyksi\xc3\xa4. Gaponin luona pidetyiss\xc3\xa4 kerhon kokouksissa suunniteltiin ty\xc3\xb6l\xc3\xa4isten avointa kamppailua oikeuksiensa puolesta. Gaponin avustajat levittiv\xc3\xa4t n\xc3\xa4it\xc3\xa4 ajatuksia ty\xc3\xb6l\xc3\xa4isten keskuuteen. J\xc3\xa4rjest\xc3\xb6n j\xc3\xa4senm\xc3\xa4\xc3\xa4r\xc3\xa4 alkoi kasvaa nopeasti. Joulukuussa 1904 j\xc3\xa4seni\xc3\xa4 oli jo 9\xc2\xa0000 ja tammikuussa 1905 luku oli noussut 20\xc2\xa0000:een. J\xc3\xa4rjest\xc3\xb6n osastoja perustettiin Pietarin kaikkiin suuriin tehtaisiin ja niit\xc3\xa4 alkoi synty\xc3\xa4 my\xc3\xb6s muualle Ven\xc3\xa4j\xc3\xa4lle. Moskovassa ja Kiovassa paikallinen hallinto esti Gaponin yritykset toiminnan laajentamiseksi. Marraskuussa 1904 Gaponin avustajat alkoivat levitt\xc3\xa4\xc3\xa4 ty\xc3\xb6l\xc3\xa4isten keskuuteen ajatusta taloudellisia vaatimuksia sis\xc3\xa4lt\xc3\xa4v\xc3\xa4n anomuksen esitt\xc3\xa4misest\xc3\xa4 viranomaisille. Gaponin kerhon laatima anomus sis\xc3\xa4lti my\xc3\xb6s poliittisia vaatimuksia._NEWLINE_Nelj\xc3\xa4n ty\xc3\xb6l\xc3\xa4isen erottaminen Putilovin tehtaalta joulukuussa 1904 johti laajoihin levottomuuksiin. Gapon ilmoitti, ett\xc3\xa4 erottamisen syyn\xc3\xa4 oli ty\xc3\xb6l\xc3\xa4isten kuuluminen ammattiliittoon, ja vaati tehtaan johtoa ottamaan heid\xc3\xa4t uudelleen t\xc3\xb6ihin. Kielteisen vastauksen saatuaan Gapon kehotti ty\xc3\xb6l\xc3\xa4isi\xc3\xa4 yleislakkoon. Tammikuun 7. p\xc3\xa4iv\xc3\xa4\xc3\xa4n menness\xc3\xa4 Pietarin kaikki tehtaat olivat lakossa. Samaan aikaan laadittiin tsaarille osoitettu anomuskirjelm\xc3\xa4, jonka allekirjoittivat kymmenet tuhannet ty\xc3\xb6l\xc3\xa4iset. Anomusta k\xc3\xa4siteltiin ammattiliiton kaikissa osastoissa, joissa t\xc3\xa4rkeimp\xc3\xa4n\xc3\xa4 pidettiin vaatimusta parlamentin perustamisesta. Gapon ehdotti, ett\xc3\xa4 ty\xc3\xb6l\xc3\xa4iset l\xc3\xa4htisiv\xc3\xa4t joukolla viem\xc3\xa4\xc3\xa4n anomusta tsaarille. Mielenosoitusta edelt\xc3\xa4v\xc3\xa4n\xc3\xa4 p\xc3\xa4iv\xc3\xa4n\xc3\xa4 Gapon l\xc3\xa4hetti sis\xc3\xa4ministeri Pjotr Svjatopolk-Mirskille ja tsaari Nikolai II:lle kirjeen, jossa h\xc3\xa4n vetosi verenvuodatuksen v\xc3\xa4ltt\xc3\xa4misen puolesta. Samana p\xc3\xa4iv\xc3\xa4n\xc3\xa4 h\xc3\xa4n ilmestyi oikeusnimisteri Nikolai Muravjovin luokse ja pyysi turhaan t\xc3\xa4t\xc3\xa4 vaikuttamaan tsaariin. Tammikuun 9. p\xc3\xa4iv\xc3\xa4n\xc3\xa4 (juliaanisen kalenterin mukaan) Gaponin johtama monituhatp\xc3\xa4inen ty\xc3\xb6l\xc3\xa4isten mielenosoitus l\xc3\xa4hti kulkemaan kohti Talvipalatsia. Palatsin l\xc3\xa4hist\xc3\xb6ll\xc3\xa4 vastassa olleet sotilaat ampuivat mielenosoittajia. Tapahtuma on j\xc3\xa4\xc3\xa4nyt historiaan Verisunnuntain nimell\xc3\xa4.\n_START_SECTION_\nVerisunnuntain j\xc3\xa4lkeen\n_START_PARAGRAPH_\nAmpumisen j\xc3\xa4lkeen sosialistivallankumouksellinen Pjotr Rutenberg piilotti Gaponin kirjailija Maksim Gorkin asuntoon. Siell\xc3\xa4 Gapon saneli julistuksen, jossa h\xc3\xa4n kehotti Pietarin ty\xc3\xb6l\xc3\xa4isi\xc3\xa4 ryhtym\xc3\xa4\xc3\xa4n aseelliseen taisteluun yksinvaltiutta vastaan. Jonkin ajan kuluttua h\xc3\xa4n matkusti sosialistivallankumouksellisten avulla pois Pietarista ja ylitti salaa Ven\xc3\xa4j\xc3\xa4n ja Saksan v\xc3\xa4lisen rajan. Ulkomailla Gapon tutustui Georgi Plehanoviin, Leniniin, Viktor T\xc5\xa1ernoviin, Boris Savinkoviin, Jean Jaur\xc3\xa8siin, Georges Clemenceau\xe2\x80\x99hon ja muihiin tunnetuihin vallankumouksellisiin. Helmikuussa 1905 h\xc3\xa4n esitti aloitteen Ven\xc3\xa4j\xc3\xa4n kaikkien vallankumouksellisten puolueiden yhdistymisest\xc3\xa4 aseellista kapinaa varten. Huhtikuussa 1905 h\xc3\xa4n kutsui koolle Ven\xc3\xa4j\xc3\xa4n vallankumouksellsiten puolueiden yhteisen Geneven konferenssin, jonka puheenjohtajaksi h\xc3\xa4net valittiin. Konferenssissa saavutettiin yhteisymm\xc3\xa4rrys kapinan valmistelua johtavan yhteisen taistelukomitean perustamisesta. Gaponin lis\xc3\xa4ksi komitean j\xc3\xa4seniksi valittiin Jekaterina Bre\xc5\xa1ko-Bre\xc5\xa1kovskaja ja Dmitri Hilkov. Toukokuussa 1905 Gapon liittyi v\xc3\xa4h\xc3\xa4ksi aikaa Sosialistivallankumoukselliseen puolueeseen, mutta kunnianhimonsa takia riitautui pian sen johdon kanssa. Elokuussa 1905 h\xc3\xa4n valmisteli bol\xc5\xa1evikkien, sosialistivallankumouksellisten ja suomalaisten aktivistien kanssa aseellista kapinaa Pietarissa. Aseiden salakuljetus Pietariin ep\xc3\xa4onnistui John Grafton -laivan ajettua karille._NEWLINE_Riitaannuttuaan vallankumouksellisten puolueiden johtajien kanssa Gapon p\xc3\xa4\xc3\xa4tti perustaa oman j\xc3\xa4rjest\xc3\xb6n ja v\xc3\xa4rv\xc3\xa4t\xc3\xa4 siihen j\xc3\xa4seni\xc3\xa4 pietarilaisista ty\xc3\xb6l\xc3\xa4isist\xc3\xa4 ja muiden puolueiden j\xc3\xa4senist\xc3\xa4. Elokuussa 1905 h\xc3\xa4nen aloitteestaan perustettiin \xe2\x80\x9dVen\xc3\xa4j\xc3\xa4n ty\xc3\xb6v\xc3\xa4enliitto\xe2\x80\x9d, jonka tarkoitus oli yhdist\xc3\xa4\xc3\xa4 koko Ven\xc3\xa4j\xc3\xa4n ty\xc3\xb6l\xc3\xa4isi\xc3\xa4. Helsingiss\xc3\xa4 syyskuussa 1905 j\xc3\xa4rjestetyss\xc3\xa4 kokouksessa valittiin liiton keskuskomitea ja p\xc3\xa4\xc3\xa4tettiin ryhty\xc3\xa4 julkaisemaan omaa lehte\xc3\xa4. Gaponin mukaan Maksim Gorki lupasi lahjoittaa ty\xc3\xb6v\xc3\xa4enliitolle sata tuhatta ruplaa, mutta luopui ajatuksesta bol\xc5\xa1evikkien neuvosta. Lontoossa Gapon tapasi Pjotr Kropotkinin, joka n\xc3\xa4ki h\xc3\xa4ness\xc3\xa4 \xe2\x80\x9dsuuren vallankumouksellisen voiman\xe2\x80\x9d. Kropotkinin vaikutuksesta Gapon kiinnostui anarkosyndikalismista. Ulkomailla h\xc3\xa4n kirjoitti useita vallankumouksellisia julistuksia ja juutalaisvainoja vastaan suunnatun lehtisen, joita toimitettiin salaa Ven\xc3\xa4j\xc3\xa4lle. Journalisti David Soskisin avulla Gapon laati omael\xc3\xa4m\xc3\xa4kerran, joka ilmestyi englanniksi nimell\xc3\xa4 The story of my life (\xe2\x80\x9dEl\xc3\xa4m\xc3\xa4ntarinani\xe2\x80\x9d). Teoksesta ansaitsemansa rahat h\xc3\xa4n lahjoitti ty\xc3\xb6v\xc3\xa4enliikkeelle._NEWLINE_Lokakuun manifestin j\xc3\xa4lkeen Gapon palasi salaa Ven\xc3\xa4j\xc3\xa4lle ja ryhtyi neuvottelemaan kreivi Sergei Witten kanssa \xe2\x80\x9dPietarin ven\xc3\xa4l\xc3\xa4isten tehdasty\xc3\xb6l\xc3\xa4isten kokouksen\xe2\x80\x9d uudelleen perustamisesta. Witten kanssa tehdyn sopimuksen mukaisesti h\xc3\xa4n kirjoitti julistuksen, jossa kehotti ty\xc3\xb6l\xc3\xa4isi\xc3\xa4 luopumaan aseellisesta taistelusta ja lujittamaan saavutetut asemat. J\xc3\xa4rjest\xc3\xb6n osastoja alettiin perustaa marraskuussa, mutta Gapon itse joutui Witten vaatimuksesta siirtym\xc3\xa4\xc3\xa4n ulkomaille. Samalla Gaponin avustajat saivat Witten hallitukselta 30\xc2\xa0000 ruplaa j\xc3\xa4rjest\xc3\xb6n toimintaa varten. Pian k\xc3\xa4vi ilmi, ett\xc3\xa4 j\xc3\xa4rjest\xc3\xb6n sihteeri oli kavaltanut n\xc3\xa4m\xc3\xa4 rahat, ja tiedot \xe2\x80\x9dWitten rahoista\xe2\x80\x9d tulivat julkisuuteen. Palattuaan Ven\xc3\xa4j\xc3\xa4lle Gapon yritti tuloksetta j\xc3\xa4rjest\xc3\xa4\xc3\xa4 itselleen armahdusta. Vuoden 1906 alussa sis\xc3\xa4ministeri Pjotr Durnovo kirjoitti keisarille raportin, jossa kerrottiin Witten ja Gaponin yhteyksist\xc3\xa4 ja varoitettiin laillisen ty\xc3\xb6v\xc3\xa4enliikkeen sallimisen vaaroista. T\xc3\xa4m\xc3\xa4n seurauksena Gaponin yhteydet Witteen katkesivat ja helmikuussa 1906 j\xc3\xa4rjest\xc3\xb6n osastot lakkautettiin lopullisesti. Saman aikaisesti lehdist\xc3\xb6ss\xc3\xa4 aloitettiin Gaponin vastainen parjauskampanja.\n_START_SECTION_\nGaponin murha\n_START_PARAGRAPH_\nTammikuussa 1906 sis\xc3\xa4ministeri Durnovo ehdotti Gaponille tapaamista poliisin varajohtajan Pjotr Rat\xc5\xa1kovskin kanssa. Rat\xc5\xa1kovski vaati Gaponilta todisteita vallankumouksellisesta toiminnasta luopumisesta ja pyysi t\xc3\xa4t\xc3\xa4 paljastamaan sosialistivallankumouksellisten taisteluj\xc3\xa4rjest\xc3\xb6n. Vastineeksi Gaponille luvattiin t\xc3\xa4ydellinen armahdus ja 100\xc2\xa0000 ruplan rahasumma. Tarkoituksena oli, ett\xc3\xa4 Gapon esittelee Rat\xc5\xa1kovskille taisteluj\xc3\xa4rjest\xc3\xb6n johtajana pidetyn Pjotr Rutenbergin. Suostuttuaan kauppaan Gapon alkoi j\xc3\xa4rjest\xc3\xa4\xc3\xa4 Rutenbergin ja Rat\xc5\xa1kovskin tapaamista. Rutenbergin mukaan Gapon ehdotti h\xc3\xa4nelle salaa muodollista suostumista yhteisty\xc3\xb6h\xc3\xb6n poliisin kanssa ja saatujen rahojen k\xc3\xa4ytt\xc3\xa4mist\xc3\xa4 uuden aseellisen kapinan ja terroritekojen valmistelua varten._NEWLINE_Rutenberg ilmoitti ehdotuksesta sosialistivallankumouksellisten keskuskomitealle, jonka j\xc3\xa4senet Jevno Azef, Viktor T\xc5\xa1ernov ja Boris Savinkov p\xc3\xa4\xc3\xa4ttiv\xc3\xa4t tappaa Gaponin vallankumouksen petturina. P\xc3\xa4\xc3\xa4t\xc3\xb6ksen toimeenpano uskottiin Rutenbergille, jonka oli m\xc3\xa4\xc3\xa4r\xc3\xa4 surmata Gapon ja Rat\xc5\xa1kovski heid\xc3\xa4n yhteisen tapaamisensa aikana. Rat\xc5\xa1kovski lakkasi kuitenkin pian tapaamasta Gaponia, jolloin Azef omissa nimiss\xc3\xa4\xc3\xa4n antoi Rutenbergin teht\xc3\xa4v\xc3\xa4ksi Gaponin tappamisen. Rutenberg houkutteli Gaponin Ozerkissa sijaitsevaan tyhj\xc3\xa4\xc3\xa4n huvilaan, jossa t\xc3\xa4t\xc3\xa4 odotti joukko sosialistivallankumouksellisten taisteluj\xc3\xa4rjest\xc3\xb6n j\xc3\xa4seni\xc3\xa4. Rutenbergin komennosta he tulivat esiin piiloistaan ja tappoivat Gaponin kuristamalla t\xc3\xa4m\xc3\xa4n takaap\xc3\xa4in k\xc3\xb6ydell\xc3\xa4. Gaponin ruumis ripustettiin sein\xc3\xa4\xc3\xa4n ly\xc3\xb6tyyn koukkuun, mist\xc3\xa4 poliisi l\xc3\xb6ysi se vasta kuukauden kuluttua. Murhan osallistujat pakenivat ulkomaille eik\xc3\xa4 ket\xc3\xa4\xc3\xa4n heist\xc3\xa4 saatu kiinni. Poliisin agenttina toimineen Azefin avainrooli murhassa on saanut er\xc3\xa4\xc3\xa4t historioitsijat olettamaan, ett\xc3\xa4 h\xc3\xa4n suoritti Rat\xc5\xa1kovskin antamaa teht\xc3\xa4v\xc3\xa4\xc3\xa4. Suoria todisteita t\xc3\xa4st\xc3\xa4 ei kuitenkaan ole olemassa._NEWLINE_Gapon haudattiin 3. toukokuuta 1906 Pietarin pohjoiselle hautausmaalle suuren v\xc3\xa4kijoukon l\xc3\xa4sn\xc3\xa4 ollessa. Hautajaisten j\xc3\xa4lkeen pidetyss\xc3\xa4 ty\xc3\xb6l\xc3\xa4isten joukkokouksessa pidettiin puheita, vaadittiin kostoa ja laulettiin vallankumouksellisia lauluja. Haudalle pystytettiin puinen risti, jossa oli teksti \xe2\x80\x9dVuoden 1905 tammikuun 9. p\xc3\xa4iv\xc3\xa4n sankari Georgi Gapon\xe2\x80\x9d. My\xc3\xb6hemmin haudalle asetettiin muistomerkki, johon oli kirjoitettu \xe2\x80\x9dNuku rauhassa, kavalien yst\xc3\xa4vien tappama ja huijaama. Vuosien p\xc3\xa4\xc3\xa4st\xc3\xa4 kansa ymm\xc3\xa4rt\xc3\xa4\xc3\xa4 ansiosi ja maineesi tulee olemaan ikuinen\xe2\x80\x9d. Gaponin kannattajista kukaan ei uskonut h\xc3\xa4nen olevan petturi. Useimmat olivat vakuuttuneita, ett\xc3\xa4 murhan takana oli tsaarin salainen poliisi. Gaponia l\xc3\xa4hell\xc3\xa4 olleet ty\xc3\xb6l\xc3\xa4iset kertoivat muistelmissaan, ett\xc3\xa4 h\xc3\xa4n valmisteli viimeisen elinkuukautensa aikana uutta aseellista kapinaa ja kokosi taisteluryhm\xc3\xa4\xc3\xa4 Witten ja Rat\xc5\xa1kovskin murhaa varten.'